માયામી માસ્ટર્સમાં યોકોવિચ અને ફેડરરની વિજય સાથે આગેકૂચ
મુલરને હરાવનારો રોડ્ડિક હવે ફેડરર સામે રમશે
નડાલ અને મરે પણ પોતપોતાની મેચ જીત્યા
માયામી,તા.૨૫
માયામી માસ્ટર્સમાં વર્લ્ડ નંબર વન યોકોવિચે સાયપ્રસના બઘડાટિસને ૬-૪, ૬-૪થી હરાવીને વિજય સાથે શુભારંભ કર્યો હતો. યોકોવિચે ચાલુ વર્ષની ૧૭મી મેચમાં ૧૫મી જીત સાથે આગેકૂચ કરી હતી. જ્યારે પોતપોતાની પ્રથમ મેચ જીતનારા ફેડરર અને રોડ્ડિક હવે આમને સામને ટકરાશે.
ત્રીજો સીડ ધરાવતા ફેડરરે અમેરિકાના હેરિસનને ૬-૨, ૭-૬થી હરાવીને વિજય સાથે શૂભાંરભ કર્યો હતો. તેનો સામનો હવે રોડ્ડિક સામે થશે. વર્લ્ડ રેન્કિગમાં છેક ૩૧માં ક્રમાંકે ફેંકાયેલા રોડ્ડિકે લક્ઝમ્બર્ગના મુલર સામે ૬-૩, ૬-૨થી વિજય મેળવ્યો હતો. ફેડરર રોડ્ડિક સામેની ૨૩માંથી ૨૧ મેચ જીતી ચુક્યો છે, જ્યારે બેમાં રોડ્ડિકને વિજય મળ્યો હતો.
ટોપ સીડ યોકોવિચે ૯૧ મિનિટના મુકાબલામાં બઘડાટિસ સામે વિજય મેળવ્યો હતો. હવે તેનો સામનો સર્બિયાના ટ્રોઇસ્કી સામે થશે. ટ્રોઇસ્કીએ ગાર્સિયા-લોપેઝને ૪-૬, ૬-૧, ૬-૪થી પરાજય આપ્યો હતો.
વર્લ્ડ રેન્કિગમાં બીજો ક્રમાંક ધરાવતા નડાલ અને ચોથું સ્થાન ધરાવતા બ્રિટનના એન્ડી મરેએ માયામી ઓપનના ત્રીજા રાઉન્ડમાં પ્રવેશ મેળવી લીધો હતો. નડાલ જીરાલ્ડો સામે ૬-૨, ૬-૦થી આસાન વિજય મેળવતા આગેકૂચ કરી હતી.
ફેડરરે ચાલુ વર્ષે સતત ત્રીજું ટાઇટલ જીતતા નડાલનો બીજો ક્રમાંક જોખમમાં મુકાયો છે. નડાલને હવે પોતાનું સ્થાન જાળવી રાખવા માટે જીતવું જ પડે તેમ છે. તે છેલ્લે નવ મહિના પહેલા ફ્રેન્ચ ઓપન જીત્યો હતો. નોંધપાત્ર છે કે ઇન્ડિયન વેલ્સ ખાતે સેમિ ફાઇનલમાં નડાલને ફેડરરે હરાવ્યો હતો.
ચોથો સીડ ધરાવતા બ્રિટનના એન્ડી મરેએ કોલંબિયાના ફાલ્લા સામે ૬-૨, ૬-૩થી વિજય મેળવ્યો હતો. ઇન્ડિયન વેલ્સ ખાતે મરેને પ્રથમ મેચમાં જ ગાર્સિયા-લોપેઝે પરાજય આપતાં અપસેટ સર્જાયો હતો. જો કે મરેએ માયામીમાં પોઝીટીવ શરૃઆત કરી હતી. છઠ્ઠો ક્રમાંક ધરાવતા ફ્રાન્સના સોંગાએ બેલ્જીયમના વેટરન ખેલાડી મલિસેને ૭-૫, ૭-૫થી હરાવ્યો હતો. જ્યારે ટોમસ બર્ડિચે નિકોલસ માહુત સામે ૭-૫, ૬-૧થી વિજય મેળવ્યો હતો. ટીપ્સારેવિચે નાલ્બાડિયનના પડકારનો ૭-૫, ૬-૩થી અંત આણ્યો હતો.